WVF en my bediende: Hoe werk dit? - Jy en die RegJy en die Reg
Tuis › Artikels › WVF en my bediende: Hoe werk dit?
WVF en my bediende: Hoe werk dit?
– Wat is WVF?
WVF is die afkorting vir die Werkloosheidversekeringsfonds. Baie eienaars van 'n klein onderneming is onder die indruk dat die grootte van hul besigheid bepaal dat hulle nie WVF hoef te betaal nie. Die Wet vereis egter dat alle werkgewers WVF moet betaal.
Wanneer 'n werknemer se dienste beëindig word, kan hy/sy aansoek doen vir voordele by die WVF. Die voordele is net beskikbaar indien hy/sy tot die WVF bygedra het terwyl hy/sy gewerk het.
'n Werknemer kan nie eis indien hy/sy bedank het, geskors is of gedros het nie. Hy/sy kan wel eis indien die Kommissie vir Versoening, Bemiddeling en Arbitrasie (KVBA) die bedanking as konstruktiewe ontslag beskou.
Om vir die voordele in aanmerking te kom moet die werknemer geregistreer wees as 'n werksoeker. Die werknemer moet aansoek doen vir die voordele sodra hy/sy werkloos raak of binne ses maande vanaf die beëindiging van sy/haar werk.
Dit is die werkgewers se plig om hulself en hul werkers te registreer vir WVF en die bydraes moet elke maand betaal word.
– Aansoek om WVF
Die Wet op Werkloosheidsversekering en Die Wet op Werkloosheidsversekeringsbydraes is van toepassing op alle werkgewers en werknemers. Die Wet sluit egter die volgende gevalle uit vir die betaling van WVF:
– werknemers wat minder as 24 uur 'n maand vir 'n werkgewer werk;
– leerders onder 'n leerlingskap soos omskryf in die Wet op Vaardigheidsontwikkeling;
– buitelanders wat op kontrak werk;
– werkers wat 'n maandelikse ouderdomspensioen van die staat ontvang; of
– werkers wat slegs kommissie verdien.
Huiswerkers en hul werkgewers is sedert 1 April 2003 by hierdie Wet ingesluit. Indien jou huiswerker meer as 24 uur 'n maand vir jou werk, moet hy/sy geregistreer wees vir WVF.
– Registrasie en verklarings
Werkgewers moet hulself en hul werknemers registreer sodra hulle iemand in diens neem. Werkgewers moet die WVF inlig oor enige veranderinge (bv. nuwe werknemers wat aangestel is of veranderinge in salaris) voor die sewende van elke maand, ingevolge Artikel 56 van die Wet op Werkloosheidsversekering.
– Aftrekking en betaling van bydraes
Ingevolge Artikels 7, 8 en 9 van die Wet op Werkloosheidsversekeringsbydraes moet werkgewers 1% van hul werknemers se salarisse plus 1% wat hulle self byvoeg, voor die sewende van elke maand aan die WVF betaal.
Ek probeer nou al vir 'n jaar en 4 maande om my werkers geregistreer te kry. Geen reaksie op enige komunikasie van WVF af nie!!! Wat kan 'n mens doen?
Sefde hier – ook al langer as 'n jaar gelede aansoek gedoen. Onlangs 'n "rate our service" van hulle ontvang. Gehoop my negatiewe komentaar sal reaksie uitlok, maar nee – nog steeds niks! Ek vra ook: Wat kan 'n mens doen???